P6_TA(2007)0171

Ihmisoikeustilanne Filippiineillä

Euroopan parlamentin päätöslauselma 26. huhtikuuta 2007 ihmisoikeustilanteesta Filippiineillä

Euroopan parlamentti, joka

- ottaa huomioon 22. helmikuuta 2007 vapautetun tuomari Jose Melon johtaman, tiedotusvälineiden edustajien ja aktivistien murhia käsittelevän riippumattoman toimikunnan raportin (Melon toimikunta),

- ottaa huomioon laittomia, summittaisia ja mielivaltaisia teloituksia käsittelevän YK:n erityisedustajan Philip Alstonin alustavan raportin,

- ottaa huomioon ihmisoikeuksien ja perusvapauksien edistämistä ja suojelua terrorismia torjuttaessa käsittelevän YK:n erityisraportoijan Martin Scheininin 12. maaliskuuta 2007 antaman lausunnon,

- ottaa huomioon lupaukset, jotka Filippiinien hallitus antoi kansainväliselle yhteisölle ennen maan valintaa YK:n ihmisoikeusneuvostoon,

- ottaa huomioon kidutuksen sekä muun julman, epäinhimillisen tai alentavan kohtelun vastaisen yleissopimuksen vuodelta 1984, jonka Filippiinit ratifioi 18. kesäkuuta 1986, sekä sen ensimmäisen ja toisen valinnaisen pöytäkirjan, joissa sallitaan yksittäiset valitukset ja riippumattomien elinten vankilavierailut,

- ottaa huomioon YK:n yleissopimuksen kaikkien ihmisten suojelemiseksi tahdonvastaisilta katoamisilta,

- ottaa huomioon Filippiineillä 14. toukokuuta 2007 pidettävät kongressi- ja paikallisvaalit ja niitä seuraamaan lähetettävän EU:n vaalitarkkailuvaltuuskunnan,

- ottaa huomioon kuudennentoista EU:n ja ASEANin ministerikokouksen puheenjohtajien 15. maaliskuuta 2007 antaman yhteisen lausunnon,

- ottaa huomioon Hampurissa 28. ja 29. toukokuuta 2007 ulkoministeritasolla pidettävän Aasian ja Euroopan kokouksen (Asem),

- ottaa huomioon puheenjohtajavaltion 26. kesäkuuta 2006 Euroopan unionin puolesta antaman julkilausuman kuolemanrangaistuksen poistamisesta kokonaan Filippiineiltä,

- ottaa huomioon komission Filippiinejä koskevan maakohtaisen strategia-asiakirjan ja kansallisen maaohjelman vuosiksi 2005-2006,

- ottaa huomioon aiemmat päätöslauselmansa Filippiineistä,

- ottaa huomioon työjärjestyksen 115 artiklan 5 kohdan,

A. ottaa huomioon, että poliittisten murhien määrä on Filippiineillä kasvanut viime vuosina jyrkästi ja maan ihmisoikeustilanne antaa aihetta vakavaan huoleen,

B. ottaa huomioon, että paikallinen ihmisoikeusjärjestö Karapatan on vuodesta 2001 lähtien kirjannut 180 tahdonvastaista katoamista ja yli 800 murhaa, joista useimpiin ovat syyllistyneet tunnistamattomiksi jääneet asemiehet,

C. ottaa huomioon, että hallituksen edustajat ovat syyttäneet useimpia murhattuja, kuten oppositiopuolueiden jäseniä, kirkon edustajia, erilaisten yhteisöjen johtajia, maanviljelijöitä, toimittajia, asianajajia, ihmisoikeusaktivisteja, ammattiyhdistysaktivisteja tai yksinkertaisesti ilman oikeudenkäyntiä tapahtuneiden teloitusten todistajia, laittomien aseryhmien ja "terroristien" peitejärjestöjen jäseniksi,

D. ottaa huomioon, että Filippiinien tasavallan presidentti Gloria Macapagal-Arroyo on nimittänyt edellä mainitun Melon toimikunnan tutkimaan ongelmaa sekä poliisin kansallisen tason erityistyöryhmän (Usig-ryhmän) tutkimaan murhat viipymättä ja asettamaan niihin syyllistyneet syytteeseen,

E. ottaa huomioon, että sekä Melon toimikunnan löydökset että YK:n erityisedustajan laittomia, summittaisia ja mielivaltaisia teloituksia käsittelevien tutkimusten tulokset viittaavat siihen, että Filippiinien armeija on osallistunut näihin poliittisiin murhiin, ja että hyökkäykset harvoin johtavat murhaajien pidättämiseen, syytteeseen panemiseen tai joutumiseen oikeuden eteen,

F. ottaa huomioon, että Melon toimikunta suosittelee muun muassa seuraavaa: on luotava riippumaton siviilitutkintavirasto, jolla on valtuudet antaa pidätysmääräyksiä ja suorittaa pidätyksiä; syyttäjille on annettava koulutusta; näitä tapauksia käsittelemään on perustettava erityistuomioistuimia; todistajansuojeluohjelmaa on parannettava; poliisin tutkintavalmiuksia on parannettava; turvallisuusjoukoille on järjestettävä perehdytystä ja koulutusta,

G. ottaa huomioon, että presidentti Arroyo on Melon toimikunnan suositusten johdosta esittänyt kuusikohtaisen suunnitelman ilman oikeudenkäyntiä toteutettavien teloitusten lopettamiseksi ja että suunnitelmassa määrätään oikeusministeriötä laajentamaan ja tehostamaan todistajansuojeluohjelmaa, pyydetään maan korkeinta tuomioistuinta perustamaan erityistuomioistuimia, joissa tuomitaan poliittisista tai ideologisista murhista syytetyt, pyydetään Filippiinien armeijaa antamaan uusi asiakirja komentovastuusta sekä oikeus- ja puolustusministeriötä koordinoimaan toimintansa riippumattoman Melon ihmisoikeustoimikunnan kanssa sekä määrätään ulkoasiainministeriötä pyytämään Euroopan unionia, Espanjaa, Suomea ja Ruotsia virallisesti lähettämään tutkijoita avustamaan toimikuntaa,

H. ottaa huomioon, että hallituksen viime aikoina hyväksymät terrorismin vastaiset toimenpiteet herättävät vakavaa huolta lain perusteella pidätettävien henkilöiden ihmisoikeuksien mahdollisesta loukkaamisesta;

1. on vakavasti huolissaan poliittisten murhien määrän kasvusta Filippiineillä viime vuosina ja kehottaa Filippiinien viranomaisia suorittamaan tarvittavat tutkimukset kohtuullisessa ajassa, perusteellisesti ja avoimesti ja saattamaan tekoihin syyllistyneet oikeuden tuomittaviksi;

2. tuomitsee jyrkin sanoin Siche Bustamante-Gandinaon murhan ja muistuttaa, että tämä vankkumaton ihmisoikeusaktivisti tapettiin vain muutama päivä sen jälkeen, kun hän oli esittänyt todistuksensa laittomia, summittaisia ja mielivaltaisia teloituksia käsittelevälle YK:n erityisedustajalle; on huolissaan siitä, että tästä merkittävästä tapauksesta ei ole järjestetty minkäänlaista poliisitutkintaa;

3. katsoo, että heinäkuussa 2007 voimaan tulevan ihmishengen turvallisuutta koskevan lain ("Human Security Act 2007") hyväksyminen saattaa entisestään lisätä turvallisuusjoukkojen tekemiä ihmisoikeusloukkauksia, sillä se mahdollistaa pidätykset ilman pidätysmääräystä ja mielivaltaisen pidättämisen enintään kolmen päivän ajaksi; kehottaakin Filippiinien hallitusta ottamaan käyttöön konkreettisia suojatoimia lain soveltamisesta mahdollisesti seuraavien ihmisoikeusloukkausten välttämiseksi;

4. tuomitsee laillisiin oppositioryhmiin kohdistuvat hyökkäykset ja kehottaa viranomaisia panemaan pisteen syytöksille rauhanomaisten oppositioryhmien ja laittomien aseryhmien salaisesta yhteistyöstä;

5. pitää Melon toimikunnan perustamista ja sen suosituksia sekä Usig-ryhmän perustamista ja presidentti Arroyon 30. tammikuuta 2007 antamaa lausuntoa, jonka mukaan hän "ei suvaitse ihmisoikeusloukkauksia", myönteisenä ensimmäisenä askeleena;

6. kehottaa Filippiinien hallitusta hyväksymään toimenpiteitä murhaoikeudenkäyntien todistajien järjestelmällisen pelottelun ja häirinnän lopettamiseksi sekä todella tehokkaan todistajien suojelun varmistamiseksi; korostaa myös tarvetta lopettaa yllyttäminen tiettyihin poliittisiin tai kansalaisyhteiskunnan ryhmiin kohdistuvaan väkivaltaan sekä ottaa uudelleen käyttöön normaalit vastuuvelvollisuuden mekanismit julkisen vallan väärinkäytösten valvomiseksi; kehottaa tässä suhteessa erityisesti Filippiinien oikeusasiamiestä ottamaan vakavasti perustuslaillisen tehtävänsä ja ryhtymään toimiin ilman oikeudenkäyntiä toteutettujen teloitusten johdosta, joihin julkisen vallan palveluksessa olevien henkilöiden väitetään syyllistyneen;

7. pitää hallituksen kuuden kohdan ohjelmaa poliittisten murhien lopettamiseksi myönteisenä; korostaa kuitenkin, että Filippiinien hallituksen on aidosti sitouduttava murhien tutkintaan ja osoitettava valmiutta tuoda niihin syyllistyneet, myös turvallisuusjoukkojen edustajat, oikeuteen tuomittaviksi; panee merkille, että tähän mennessä useimmissa poliisin suorittamissa tutkimuksissa on esiintynyt virheitä;

8. pitää myönteisenä, että presidentti Arroyo allekirjoitti 24. kesäkuuta 2006 lain kuolemanrangaistuksen lakkauttamisesta Filippiineillä (N:o 9346); kehottaa Filippiinien viranomaisia myös ratifioimaan tahdonvastaisista katoamisista äskettäin hyväksytyn YK:n yleissopimuksen ja antamaan sen täytäntöönpanoa koskevia säännöksiä;

9. on huolissaan siitä, että rankaisemattomuuden ilmapiiri syövyttää yleistä luottamusta oikeusvaltioon ja että murhat luovat ilmapiirin, jossa ihmiset eivät Filippiineillä tunne voivansa vapaasti harjoittaa oikeuttaan ilmaista poliittisia mielipiteitä sekä yhdistymisvapautta;

10. vetoaa presidentti Arroyoon, jotta tämä ryhtyisi välittömästi toimiin estääkseen väkivaltaisuuksien kärjistymisen ennen tulevia vaaleja ja niiden aikana;

11. kehottaa Filippiinien hallitusta takaamaan "Comprehensive Agrarian Reform Programme" (CARP) -ohjelman nojalla maatalousmaan uudelleenjakoa anovien henkilöiden turvallisuuden sekä nopeuttamaan maareformiohjelman toteuttamista hillitäkseen yhtä poliittisen väkivallan perimmäisistä syistä;

12. pitää myönteisenä komission ilmoitusta, että se lähettää Filippiineille asiantuntijaryhmän auttamaan Filippiinien hallitusta pyrkimyksissä ilman oikeudenkäyntiä toteutettujen teloitusten tutkimiseksi;

13. kehottaa puhemiestä välittämään tämän päätöslauselman neuvostolle, komissiolle, YK:n ihmisoikeusneuvostolle, ASEANin jäsenvaltioiden hallituksille sekä Filippiinien hallitukselle ja parlamentille.

--------------------------------------------------